b'\n_START_ARTICLE_\nOUBS\n_START_SECTION_\nToiminta\n_START_PARAGRAPH_\nOUBSin p\xc3\xa4\xc3\xa4asiallinen tarkoitus oli uutisoida opiskelijatapahtumista ja muista opiskelijoita kiinnostavista asioista ja t\xc3\xa4ten tallentaa AYY:n (ennen TKY) historiaa. Digikanava OUBS n\xc3\xa4kyi noin 2500 taloudessa, joista suurin osa oli TKY:n, HOASin ja Otaniemen asuntos\xc3\xa4\xc3\xa4ti\xc3\xb6n opiskelija-asuntoja. Tammikuun alusta 2008 alkaen OUBS l\xc3\xa4hetti my\xc3\xb6s ohjelma multicastina IPTV:ss\xc3\xa4, miss\xc3\xa4 kanavan kuva oli aika-ajoin ter\xc3\xa4v\xc3\xa4piirtoista._NEWLINE_K\xc3\xa4yt\xc3\xa4nn\xc3\xb6ss\xc3\xa4 OUBSin toimituskunta sai hyvin vapaat k\xc3\xa4det ohjelmansa tuottamiseen ja ohjelmat olivat useinkin hyvin kokeellisia. OUBS tuotti uutta ohjelmaa noin tunnin viikossa, josta osan oli voinut katsoa kanavan www-sivuilta. OUBS on kokeillut tosi-tv -ohjelmien ja tv-chattien kaltaisia konsepteja ennen kuin ne tulivat osaksi suurien kanavien ohjelmatarjontaa. Torstai-iltaisin l\xc3\xa4hetetyt ohjelmat olivat tyypillisesti monikameratekniikalla kuvattuja suoria l\xc3\xa4hetyksi\xc3\xa4, joissa oli mukana aiemmin viikolla kuvattuja ja editoituja reportaaseja, sketsej\xc3\xa4 tai muita inserttej\xc3\xa4. Muina aikoina kanavalla py\xc3\xb6ri ilmoituksia tai aikaisempina vuosina tuotettuja ohjelmia._NEWLINE_Kanavan henkil\xc3\xb6kunta koostui seitsem\xc3\xa4st\xc3\xa4 osap\xc3\xa4iv\xc3\xa4isesti palkatusta ty\xc3\xb6ntekij\xc3\xa4st\xc3\xa4: vastaavasta toimittajasta, nelj\xc3\xa4st\xc3\xa4 toimittajasta ja kahdesta teknikosta. Haku kanavalle oli kev\xc3\xa4\xc3\xa4ll\xc3\xa4. Kuka tahansa oli voinut hakea, mutta ty\xc3\xb6ntekij\xc3\xa4t olivat miltei poikkeuksetta olleet TKK:n tai muun p\xc3\xa4\xc3\xa4kaupunkiseudun oppilaitoksen opiskelijoita. Ty\xc3\xb6ntekij\xc3\xa4t asuivat kanavan tilojen yhteydess\xc3\xa4 olevissa soluasunnoissa. Toimituskunta valittiin lukukauden kest\xc3\xa4viss\xc3\xa4 jaksoissa. L\xc3\xa4hes aina joku toimitukseen kuuluneista jatkoi toisen vuoden p\xc3\xa4\xc3\xa4toimittajana.\n_START_SECTION_\nHistoria\n_START_PARAGRAPH_\n1950-luvun alussa valmistuneeseen Otaniemen opiskelijakyl\xc3\xa4\xc3\xa4n rakennettiin keskusradio, joka nimettiin ensin OtaRadioksi ja my\xc3\xb6hemmin OUBSiksi. Teekkarikyl\xc3\xa4n toimiessa vuoden 1983 yleisurheilun MM-kisojen kisakyl\xc3\xa4n\xc3\xa4 rakennettiin kaapeliverkko, jolla jaettiin tv-ohjelmia. T\xc3\xa4m\xc3\xa4 mahdollisti TKY:n oman kanavan, OtaTV:n, perustamisen, jolloin entiseen puhelinkeskukseen rakennettiin tv-studio. OtaTV ja OtaRadio yhdistyiv\xc3\xa4t pian. 2000-luvulle saakka OUBS vastasi my\xc3\xb6s Teekkarikyl\xc3\xa4n kaapeliverkon toiminnasta ja kanavien v\xc3\xa4lityksest\xc3\xa4 asuntoihin.\n_START_SECTION_\nKanavan lopettaminen\n_START_PARAGRAPH_\nAaltoyliopiston my\xc3\xb6t\xc3\xa4 OUBS koettiin liian teekkarihenkiseksi kanavaksi. AYY:n hallitus p\xc3\xa4\xc3\xa4tti lopettaa OUBS toiminnan 31.5.2011 ja aloittaa uuden Aate-nimisen av-median. Aate jatkoi toimintaansa edesmenneen OUBS:n tiloissa 1.6.2011 alkaen._NEWLINE_Muutoksen my\xc3\xb6t\xc3\xa4 soluasunnot muutettiin ty\xc3\xb6tiloiksi.\n_START_SECTION_\nOUBS ry\n_START_PARAGRAPH_\nAYY lakkautti OUBSin 31.5.2011 ja perusti tilalle Ylioppilasmedia Aatteen. Aate ehti toimia vain reilun vuoden ennen kuin sekin lakkautettiin. _NEWLINE_Nykyisin OUBS ry jatkaa siit\xc3\xa4 mihin OUBS aikoinaan j\xc3\xa4i.'